Robert Redford

**Charles Robert Redford Jr.** (18. elokuuta 1936 Santa Monica, Kalifornia – 16. syyskuuta 2025 Provo, Utah) oli yhdysvaltalainen näyttelijä, elokuvaohjaaja ja tuottaja.

Redford näytteli yli viisikymmentä vuotta kestäneellä urallaan kymmenissä elokuvissa, kuten *[[Butch ja Kid – auringonlaskun ratsastajat]]* (1969), *[[Valtapeli (vuoden 1972 elokuva)|Valtapeli]]* (1972), *[[Parhaat vuotemme]]* (1973), *[[Puhallus]]* (1973) ja *[[Presidentin miehet]]* (1976). Redford on ohjannut yhdeksän elokuvaa, ja hän voitti parhaan ohjauksen Oscarin esikoisohjauksellaan *[[Tavallisia ihmisiä]]* (1980).

Redford tuli tunnetuksi poikamaisen hyvästä ulkonäöstään ja monipuolisista roolitöistään sekä ympäristö- ja poliittisesta aktivismistaan ja indie-elokuvia tukevien Sundance Instituten ja Sundancen elokuvajuhlien perustamisesta.

## Varhainen elämä
Robert Redford syntyi 18. elokuuta 1936 Santa Monicassa Kaliforniassa. Hänen isänsä oli maitomies ja myöhemmin öljy-yhtiön kirjanpitäjä. Hänen äitinsä harrasti lukemista ja elokuvia. Nuorena Redford oli hyvä juoksija sekä tenniksen ja amerikkalaisen jalkapallon pelaaja. Hänet erotettiin usein työpaikoistaan, ja hänet pidätettiin muutaman kerran pikkurikoksista.

Redford valmistui Van Nuysin lukiosta vuonna 1954 ja pääsi Coloradon yliopistoon baseball-stipendillä. Hän ei kuitenkaan menestynyt yliopistossa urheilijana vaan juopotteli ja keskeytti opintonsa tai erotettiin. Sen jälkeen hän muutti Eurooppaan opettelemaan taiteilijaksi. Hän eli Pariisissa opiskelijaelämää ja palasi Yhdysvaltoihin poliittisesti tiedostavampana.

## Näyttelijän ja ohjaajan ura
Redford meni naimisiin vuonna 1958 ja muutti New Yorkiin, missä hän opiskeli muotoilua Pratt-instituutissa ja sen jälkeen teatterialaa American Academy of Dramatic Artsissa. Hän ajatteli alkuun lavastajan ammattia, mutta päätyikin näyttelemiseen, jota oli nuorempana halveksinut. Hän esiintyi ensimmäisen kerran Broadwaylla vuoden 1959 komediassa *Tall Story*. Sitä seurasi uusia teatterirooleja, kunnes hän teki läpimurtonsa pääroolissa Neil Simonin näytelmässä *Barefoot in the Park* (1963), jonka ohjasi Mike Nichols.

Redford esiintyi 1960-luvun alussa teatterin lisäksi myös monissa televisiotuotannoissa ja suhteellisen vähäpätöisissä elokuvissa. Hänen televisiotuotantojaan olivat *[[Alfred Hitchcock esittää]]*, *[[Hämärän rajamailla]]* ja *[[Route 66 (televisiosarja)|Route 66]]*. Redfordin ensimmäinen elokuva oli *[[Yön taistelijat]]* (1962). Hänen elokuvauransa varhaisvaiheen parhaimpia elokuvia ovat kulttiklassikko *[[Armottomat]]* (1966) ja *Barefoot in the Park* -näytelmään perustunut *[[Paljain jaloin puistossa]]* (1967).

Redfordin uran käännöskohta oli toinen pääosa menestyselokuvassa *[[Butch ja Kid – auringonlaskun ratsastajat]]* (1969). Siinä hän näytteli lainsuojatonta nimeltä Sundance Kid. Toisessa pääroolissa oli Paul Newman. Seuraavissa elokuvissaan Redford valitsi vaativia rooleja, joista erityisen tärkeä hän oli poliittisessa draamassa *[[Valtapeli (vuoden 1972 elokuva)|Valtapeli]]* (1972).

 
Vuonna 1973 Redford näytteli kahdessa menestyselokuvassa, *[[Parhaat vuotemme]]* ja *[[Puhallus]]*. Jälkimmäisestä hän sai ainoan Oscar-ehdokkuutensa näyttelijänä. Redfordin seuraavia elokuvia olivat *[[Kultahattu (vuoden 1974 elokuva)|Kultahattu]]* (1974), *[[Korppikotkan kolme päivää]]* (1975) ja *[[Presidentin miehet]]* (1976). Viimeksi mainitussa Redford ja Dustin Hoffman näyttelivät *[[Washington Post]]in* toimittajia Bob Woodward ja Carl Bernstein.

Redfordin ensimmäinen ohjaustyö oli *[[Tavallisia ihmisiä]]* (1980), josta hänelle myönnettiin parhaan ohjauksen Oscar-palkinto. Itse elokuva palkittiin parhaana elokuvana. Hän näytteli 1980-luvulla harvakseltaan, esimerkiksi elokuvissa *[[Voittajan paluu]]* (1984) ja *[[Minun Afrikkani]]* (1985). Hän ohjasi elokuvan *[[Milagron niityt]]* (1988).

1990-luvulla Redford ohjasi perhedraaman *[[Ja keskellä virtaa joki]]* (1992) sekä draaman *[[Quiz Show – tupla ja kuitti]]* (1994), josta hän sai parhaan ohjauksen Oscar-ehdokkuuden. Elokuvassa *[[Hevoskuiskaaja (elokuva)|Hevoskuiskaaja]]* (1998) hän toimi ohjaajana, tuottajana ja pääosan esittäjänä. Hänen roolitöitään 1990-luvulla olivat sen lisäksi esimerkiksi elokuvissa *[[Vain yksi yö]]* (1993) ja *[[Aina lähelläsi]]* (1996).

Redfordin ohjaustöitä 2000-luvulla olivat *[[Bagger Vance – viheriön legenda]]* (2000), *[[Lions for Lambs]]* (2007), *[[Salaliittolainen]]* (2010) ja *[[The Company You Keep – Ikuiset liittolaiset]]* (2012). Niiden jälkeen hän on näytellyt esimerkiksi elokuvissa *[[All Is Lost]]* (2013), *[[Captain America: The Winter Soldier]]* (2014), *[[A Walk in the Woods]]* (2015), *[[Truth (elokuva)|Truth]]* (2015), *[[Pete’s Dragon]]* (2016) ja *[[Our Souls at Night]]* (2017). Marraskuussa 2016 Redford kertoi aikovansa lopettaa näyttelemisen mutta jatkavansa vielä ohjaajana. Hän kertoi vuonna 2018 roolinsa elokuvassa *[[The Old Man & the Gun]]* (2018) jäävän hyvin todennäköisesti hänen viimeiseksi näyttelijätyökseen.

## Muu toiminta
Noustuaan elokuvatähdeksi 1970-luvun alussa Redford puhui julkisesti Utahin ympäristön puolesta, sillä hän omisti siellä paljon maata.

Redford perusti 1980-luvun alussa Sundance Instituten auttamaan ja tukemaan independent-elokuvantekijöitä. Siihen liittyvistä elokuvajuhlista tuli indie-elokuvan tärkein festivaali vuosikymmenien ajaksi.

## Tunnustuksia
Parhaan ohjauksen Oscar-palkintonsa lisäksi Redford sai kunnia-Oscarin vuonna 2002. Redfordille myönnettiin vuonna 2016 Yhdysvaltain korkein siviileille myönnettävä kunniamerkki, Presidentin vapaudenmitali.

## Yksityiselämä
Redford oli kahdesti naimisissa. Hänen vuonna 1958 solmimansa avioliitto Lola Van Wagenenin kanssa päättyi eroon vuonna 1985. He saivat neljä yhteistä lasta, joista yksi kuoli vauvana vuonna 1959 ja toinen aikuisena 2020. Heinäkuussa 2009 Redford avioitui saksalaisen taidemaalari Sibylle Szaggarsin kanssa.

## Filmografia
### Näyttelijänä
* *[[Yön taistelijat]]* (*War Hunt*, 1962)
* *[[Tilanne toivoton mutta ei vakava]]* (*Situation Hopeless... But Not Serious*, 1965)
* *[[Pop-tyttö]]* (*Inside Daisy Clover*, 1965)
* *[[Armottomat]]* (*The Chase*, 1966)
* *[[Tyttö oli jokaisen]]* (*This Property Is Condemned*, 1966)
* *[[Paljain jaloin puistossa]]* (*Barefoot in the Park*, 1967)
* *[[Butch ja Kid – auringonlaskun ratsastajat]]* (*Butch Cassidy and the Sundance Kid*, 1969)
* *[[Taistelu sekunneista]]* (*Downhill Racer*, 1969)
* *[[Tapan sinut, Willie Boy]]* (*Tell Them Willie Boy Is Here*, 1969)
* *[[Iso pärinä ja pikku pärinä]]* (*Little Fauss and Big Halsy*, 1970)
* *[[Kuuma kivi]]* (*The Hot Rock*, 1972)
* *[[Valtapeli (vuoden 1972 elokuva)|Valtapeli]]* (*The Candidate*, 1972)
* *[[Silmä silmästä (vuoden 1972 elokuva)|Silmä silmästä]]* (*Jeremiah Johnson*, 1972)
* *[[Parhaat vuotemme]]* (*The Way We Were*, 1973)
* *[[Puhallus]]* (*The Sting*, 1973)
* *[[Kultahattu (vuoden 1974 elokuva)|Kultahattu]]* (*The Great Gatsby*, 1974)
* *[[Suuri Waldo Pepper – hurjapäinen lentäjä]]* (*The Great Waldo Pepper*, 1975)
* *[[Korppikotkan kolme päivää]]* (*Three Days of the Condor*, 1975)
* *[[Presidentin miehet]]* (*All the President's Men*, 1976)
* *[[Yksi silta liikaa]]* (*A Bridge Too Far*, 1977)
* *[[Valaistu ratsumies]]* (*The Electric Horseman*, 1979)
* *[[Brubaker – kiveäkin kovempi]]* (*Brubaker*, 1980)
* *[[Voittajan paluu]]* (*The Natural*, 1984)
* *[[Minun Afrikkani]]* (*Out of Africa*, 1985)
* *[[Vaaralliset yhdessä]]* (*Legal Eagles*, 1986)
* *[[Havanna (elokuva)|Havanna]]* (*Havana*, 1990)
* *[[Sneakers]]* (1992)
* *[[Ja keskellä virtaa joki]]* (*A River Runs Through It*, 1992, kertojaääni)
* *[[Vain yksi yö]]* (*Indecent Proposal*, 1993)
* *[[Aina lähelläsi]]* (*Up Close & Personal*, 1996)
* *[[Hevoskuiskaaja (elokuva)|Hevoskuiskaaja]]* (*The Horse Whisperer*, 1998)
* *[[Viimeinen linnoitus]]* (*The Last Castle*, 2001)
* *[[Spy Game]]* (2001)
* *[[The Clearing]]* (2004)
* *[[Kesken jäänyt elämä]]* (*An Unfinished Life*, 2005)
* *[[Lions for Lambs]]* (2007)
* *[[The Company You Keep – Ikuiset liittolaiset]]* (2012)
* *[[All Is Lost]]* (2013)
* *[[Captain America: The Return of the First Avenger]]* (2014)
* *[[A Walk in the Woods]]* (2015)
* *[[Truth (elokuva)|Truth]]* (2015)
* *[[Pete ja lohikäärme Elliott (vuoden 2016 elokuva)|Pete ja lohikäärme Elliott]]* (2016)
* *[[Our Souls at Night]]* (2017)
* ** (2019)

### Ohjaajana
* *[[Tavallisia ihmisiä]]* (*Ordinary People*, 1980)
* *[[Milagron niityt]]* (*The Milagro Beanfield War*, 1988) 
* *[[Ja keskellä virtaa joki]]* (*A River Runs Through It*, 1992)
* *[[Quiz Show – tupla ja kuitti]]* (*Quiz Show*, 1994)
* *[[Hevoskuiskaaja (elokuva)|Hevoskuiskaaja]]* (*The Horse Whisperer*, 1998)
* *[[Bagger Vance – viheriön legenda]]* (*The Legend of Bagger Vance*, 2000)
* *[[Lions for Lambs]]* (2007)
* *[[Salaliittolainen]]* (*The Conspirator*, 2010)
* *[[The Company You Keep – Ikuiset liittolaiset]]* (2012)

## Lähteet

## Aiheesta muualla

*